
EIROPAS PARLAMENTA NORMATĪVĀS REZOLŪCIJAS PROJEKTS
par projektu Padomes lēmumam par to, lai Savienības vārdā noslēgtu protokolu, ar ko īsteno Ilgtspējīgas zivsaimniecības partnerattiecību nolīgumu starp Eiropas Savienību un Kuka Salu valdību (2025–2032)
(13158/2025 – C10‑0346/2025 – 2025/0287(NLE))
(Piekrišana)
Eiropas Parlaments,
–	ņemot vērā Padomes lēmuma projektu (13158/2025),
–	ņemot vērā projektu protokolam, ar ko īsteno Ilgtspējīgas zivsaimniecības partnerattiecību nolīgumu starp Eiropas Savienību un Kuka salu valdību (2025–2032) (13165/2025),
–	ņemot vērā piekrišanas pieprasījumu, ko Padome iesniegusi saskaņā ar Līguma par Eiropas Savienības darbību 43. panta 2. punktu un 218. panta 6. punkta otrās daļas a) apakšpunkta v) punktu un 218. panta 7. punktu (C10‑0346/2025),
–	ņemot vēra Budžeta komitejas budžeta izvērtējumu,
–	ņemot vērā Reglamenta 107. panta 1. un 4. punktu un 117. panta 7. punktu,
–	ņemot vērā Attīstības komitejas atzinumu,
–	ņemot vērā Zivsaimniecības komitejas ieteikumu (A10‑0000/2025),
1.	sniedz piekrišanu nolīguma slēgšanai;
2.	uzdod priekšsēdētājai Parlamenta nostāju nosūtīt Padomei, Komisijai, dalībvalstu valdībām un parlamentiem, kā arī Kuka salu valdībai un parlamentam.

Sarunas par šo jauno protokolu tika risinātas tādēļ, lai īstenotu ilgtspējīgas zivsaimniecības partnerattiecību nolīgumu (IZPN) starp Eiropas Savienību un Kuka Salām, kurš ir spēkā kopš 2017. gada 10. maija. Protokols aptver septiņu gadu periodu, un tā mērķis ir aktualizēt Savienības un Kuka Salu sadarbības satvaru, ņemot vērā kopējās zivsaimniecības politikas (KZP) prioritātes, kā arī Kuka Salu prioritātes. Šis īstenošanas protokols arī stiprinās Savienības stratēģisko partnerību ar Kuka Salām un veicinās ilgtspējīgas zivsaimniecības politiku un zvejas resursu atbildīgu izmantošanu Kuka Salu ūdeņos. 

Referente uzsver protokola nozīmi ilgtspējīgas zivsaimniecības pārvaldības veicināšanā un norāda, ka tāpēc ir svarīgi, lai īstenošana notiktu, izmantojot labākos pieejamos zinātniskos ieteikumus, un lai zinātniskā sadarbība būtu svarīga daļa no pastāvīgās partnerības ar Kuka Salām. 

Referente arī uzskata, ka ir svarīgi, lai ES un Kuka Salu attiecības zivsaimniecības jomā tiktu īstenotas saskanīgi ar citām Savienības un Kuka Salu sadarbības jomām. Svarīgi, lai mēs mērķtiecīgi censtos nodrošināt sinerģiju visos ES un Kuka Salu partnerības aspektos, kas ietver arī citus stratēģiskus jautājumus, piemēram, vides ilgtspēju, klimatnoturību, kā arī plašāku ekonomisko sadarbību.

Protokols nodrošinās zvejas iespējas četriem kuģiem tunzivju zvejai ar riņķvadu un 40 zvejas dienas gadā Kuka Salu zvejas zonā. Protokols un iespēja izmantot šīs zvejas iespējas Kuka Salu zvejas zonā ir svarīga ES kuģiem, kas darbojas šajā apgabalā. Salīdzinājumā ar iepriekšējo protokolu zvejas dienu skaits ir samazināts, lai labāk atbilstu izmantošanas līmenim minētā protokola piemērošanas laikā. Protokols paredz ikgadēju finansiālu iemaksu Kuka Salām 460 000 EUR apmērā, no kuriem 165 000 EUR izmaksās par piekļuvi zvejas resursiem un 295 000 EUR — Kuka Salu zivsaimniecības nozares politikas izstrādes atbalstam. 

Referente ierosina Parlamentam sniegt piekrišanu jaunajam protokolam. Tas ir svarīgi gan ES zvejas kuģiem, kas darbojas šajā apgabalā, gan arī tādēļ, lai stiprinātu Savienības un Kuka Salu stratēģisko partnerību. Ģeopolitiskā situācija reģionā ir būtisks iemesls tam, lai Savienība saglabātu ciešas partnerattiecības ar reģiona partnervalstīm, kā arī padziļinātu sadarbību un pastiprinātu okeānu pārvaldību Klusā okeāna rietumu un centrālajā daļā, jo īpaši saistībā ar reģionālo zvejniecības pārvaldības organizāciju (piemēram, Klusā okeāna rietumu un centrālās daļas zvejniecības komisijas) darbu. 

Referente sevišķi pauž bažas par Ķīnas darbībām un pieaugušo ietekmi reģionā un uzskata, ka ir svarīgi, lai Savienība cītīgi atbalstītu mūsu partnerības šajā reģionā, kā arī pētītu iespējas veidot jaunas partnerības nolūkā stiprināt ES ietekmi un veicināt spēcīgāku noteikumos balstītas okeānu pārvaldības struktūru.

Referente uzsver, ka saskaņā ar jauno protokolu sniegtais nozariskais atbalsts veicinās Kuka Salu zivsaimniecības politikas īstenošanu, kā arī valsts sektora un zivsaimniecības ekonomikas attīstību, veicinot izaugsmi, kas saistīta ar saimniecisko darbību zivsaimniecības jomā, arī saistīto infrastruktūru, un nodrošinot pienācīgus darba apstākļus. Atbalsts arī palīdzēs īstenot Kuku Salu vispārējo zivsaimniecības plānu, nelegālas zvejas uzraudzības un apkarošanas darbības, kā arī atbalstīs to mazapjoma zvejniecības nozari.

Referente arī vēlētos uzsvērt to, ka ir svarīgi, lai Komisija un Padome, īstenojot un, iespējams, atjaunojot nolīgumu vai protokolu, ievērotu Eiropas Parlamenta tiesības un prerogatīvas. Tāpēc ir svarīgi, lai Parlaments katrā posmā tiktu pilnībā un nekavējoties informēts par procedūrām, kas saistītas ar protokolu un nolīgumu.

<FootprintIntro>Referente, pilnībā uzņemoties visu atbildību, apliecina, ka viņa savā ziņojumā nav iekļāvusi pienesumu no interešu pārstāvjiem, uz kuriem attiecas Iestāžu nolīgums par obligātu pārredzamības reģistru[footnoteRef:1], vai no trešo valstu publisko iestāžu, tostarp to diplomātisko pārstāvniecību un vēstniecību, pārstāvjiem, kas būtu jānorāda šajā pielikumā saskaņā ar Reglamenta I pielikuma 8. pantu.</FootprintIntro> [1:  Iestāžu nolīgums (2021. gada 20. maijs) starp Eiropas Parlamentu, Eiropas Savienības Padomi un Eiropas Komisiju par obligātu pārredzamības reģistru (OV L 207, 11.6.2021., 1. lpp., ELI: http://data.europa.eu/eli/agree_interinstit/2021/611/oj).] 

